Mit verschiidnige Reforme - öbbe vo dr Justiz mit em Code Civil oder vo dr Verwaltig - het dr Napoleon die staatlige Strukture vo Frankriich bis in d Gegewart ine prägt. Ussepolitisch het er mit dr französische Armee ziitwiis wiiti Deil vom kontinentale Europa kontrolliert. Er isch vo 1805 aa au König vo Italie und vo 1806 bis 1813 Protektor vom Rhiibund gsi. Er het d Uflösig vom Heilige Römische Riich verursacht und die staatligi Ornig vo Mitteleuropa isch zum ene zentrale Problem vom 19. Johrhundert worde. Am Afang het er sälber no dr Nationalstaatsgedanke usserhalb vo Frankriich verbreitet, aber wil dä zum Deil z Spanie, z Dütschland und schliesslig au z Russland konservativ umdütet worden isch, het s das schwiirig gmacht die napoleonischi Ordnig in Europa ufrächtzerhalte.